CELEX: 62014TN0114
Language: sk
Date: 2014-02-17 00:00:00
Title: Vec T-114/14: Žaloba podaná 17. februára 2014 – Vicentin/Rada

14.4.2014   
            
            
               SK
            
            
               Úradný vestník Európskej únie
            
            
               C 112/57
            
         Žaloba podaná 17. februára 2014 – Vicentin/Rada
   (Vec T-114/14)
   2014/C 112/74
   Jazyk konania: angličtina
   
      Účastníci konania
   
   
      Žalobkyňa: Vicentin SAIC (Avellaneda, Argentína) (v zastúpení: J.-F. Bellis a R. Luff, advokáti)
   
      Žalovaná: Rada Európskej únie
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil vykonávacie nariadenie Rady (EÚ) č. 1194/2013 z 19. novembra 2013, ktorým sa ukladá konečné antidumpingové clo a s konečnou platnosťou vyberá dočasné clo uložené na dovoz bionafty s pôvodom v Argentíne a Indonézii (Ú. v. EÚ L 315, s. 2) v rozsahu, v akom sa týka žalobkyne,
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza tri žalobné dôvody.
   
               1.
            
            
               Prvý žalobný dôvod je založený na tvrdení, že inštitúcie zjavne nesprávne posúdili skutočnosti, keď dospeli k záveru, že došlo ku skresleniu cien sójových bôbov a oleja zo sójových bôbov, ktoré odôvodňuje uplatnenie druhého pododseku článku 2 ods. 5 základného nariadenia o ochrane pred dumpingom (1).
            
         
               2.
            
            
               Druhý žalobný dôvod je založený na tvrdení, že druhý pododsek článku 2 ods. 5 základného nariadenia o ochrane pred dumpingom, ako si ho v prejednávanej veci vykladajú inštitúcie, sa nesmie uplatňovať na dovoz z členského štátu WTO, keďže nie je v súlade s antidumpingovou dohodou WTO.
            
         
               3.
            
            
               Tretí žalobný dôvod je založený na tvrdení, že posúdenie škôd nezohľadňuje okolnosti, ktoré narúšajú príčinnú súvislosť medzi údajnou škodou a údajne dumpingovým dovozom, čo je v rozpore s článkom 3 ods. 7 základného nariadenia o ochrane pred dumpingom.
            
         
      (1)  Nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. EÚ L 343, s. 51).